  ผมพาเด็กๆไปเที่ยวทะเลเป็นการปิดท้ายวันปิดเทอมใหญ่ครับ ตอนนี้ใช้วงในพร่ำเพรื่อมากครับ เอะอะอะไรเสิร์ชวงในหาของอร่อยอย่างเดียว บังเอิญว่าที่พักใกล้สังเวียนซีฟู้ดมากครับ เปิดดูมีคนรีวิวแล้วมากกว่า 170 รีวิว อย่างนี้ผมคงพลาดไม่ได้ครับ ขับตามจีพีเอสไป ปรากฏว่าร้านหายครับ มีป้ายปิดไว้ว่าย้ายไปตึกเขียวๆข้างในชั่วคราว มีคนโบกรถให้เข้าซอยไปอีกนิด ถามดูได้ความว่า ไม่ได้รับอนุญาตให้ตั้งโต๊ะตรงชายหาด ไม่เป็นไรครับ ไม่ได้บรรยากาศทะเลแต่ขอทานอาหารทะเลที่ใครๆว่าดีกันสักที ตัวร้านเป็นตึก 3 ชั้น เด่นที่เป็นสีเขียวครับ ที่จอดรถไม่ระบุ ต้องจอดข้างทางในซอย เข้ามาแล้วพนักงานเชิญให้ขึ้นข้างบนครับ ข้างล่างมีโต๊ะว่างหมดแต่ข้างบนบรรยากาศดีกว่านิดนึง ถ้าสั่งมาสั่งอาหารกลับบ้านก็สั่งจากตรงนี้เลยครับ ลองเปิดเมนูดูแล้วตัดสินใจยาก เลย  สั่งอาหารชุด 8 อย่าง แถมผลไม้ 1 จาน ราคา 1,600 บาท มี 
1.ข้าวผัดปูจานใหญ่ รสดีกว่าหน้าตาเยอะครับ มีรสชาติดี
2.ต้มยำโป๊ะแตก อันนี้ให้เป็นนางเอกครับ ของสด รสจัดจ้าน หน้าตาจืดๆแต่รสจัดจี๊ด อยากกินอีก
3.หอยแมงภู่อบ ส่วนใหญ่สดดี แต่ก็เสียไปเยอะ
4.ปลากระพงผัดฉ่า รสอร่อย แต่บ้านผมไม่ชอบแบบที่ทอดมาก่อน จานนี้ต้องห่อกลับมากินเป็นมื้อดึกที่โรงแรม
5.กุ้งอบเกลือ พระเอกสุดครับ กุ้งสด เด้ง เนื้อหวาน ไม่คิดเวลยว่าจะมาอยู่ในชุดอาหารราคานี้ได้ เคยสั่งกุ้งเผาที่ร้านเจ๊เหมียว หาดเจ้าสำราญ กิโลละ 700 ตัวหญ่กว่านี้นิดนึง จานนี้น่าจะเกือบกิโล 
6.ส้มตำทะเล รสชาติดี เอาไว้แก้เลี่ยน แต่มะละกอเหนียวไปนี๊ดดดดด ไม่น่าเกลียดครับ
7.ปลากระพงทอดน้ำปลา มาหนาตาธรรมดา แบบชวนให้คิดว่าทอดทิ้งไว้รึเปล่า เพราะมาเร็วมาก แต่ใหม่ สดดีครับ ตัวนี้ต้องห่อกลับ
8.ผัดผักรวม มาใหม่ๆ กรอบๆ เอามาแก้เลี่ยนอาหารทะเลดีครับ
  มีหมึกไข่นึ่งมะนาวมาด้วยเพราะลูกสาวอยากกิน และสั่งหอยเชลล์ทอดกระเทียมกลับมาทานที่โรงแรม หอยเชลล์ 250 บาท เต็มกล่อง กินอร่อย รักเลยครับ  
 ผลไม้ที่ให้มาสับปะรดอร่อยครับ แตงโมเย็นฉ่ำ
  อาหารออกมาเร็ว ครัวใหญ่ คนเยอะ สมแล้วที่สามารถรับลูกค้ามากๆได้พร้อมๆกัน 
ตินิดนึง พนักงานชายตัวใหญ่ๆที่มาช่วยรับออเดอร์ เสื้อเหม็นครับ ห้องน้ำหญิงติดกับส่วนที่ล้างจาน ลูกสาวบอกว่าได้ยินเสียงล้างจานดังมากกกกกกก สะดุ้งเลยครับ ตอนกลับลงมา ลูกค้าผญ.ยืนสูบบุหรี่ อยู่ที่บันได เราเลยต้องดมกลิ่นควันของเธอเข้าไปด้วย ไม่ทราบว่าทางร้านมีจุดให้สูบบุหรี่ด้วยรึเปล่า ผมไม่ได้สังเกต แต่สำหรับคนไม่สูบ มันเหม็นครับ กินอาหารอิ่มอร่อยมา แล้วมาดมควันปิดท้าย มันเสียดายบรรยากาศครับ
 สรุปแล้ว สังเวียนซีฟู้ด ไม่ได้อร่อยเลิศแต่มีระบบ และสถานที่ทีดีครับ อาหารสดจริงๆ
